b'\n_START_ARTICLE_\nJ\xc3\xb3zef Pi\xc5\x82sudski\n_START_SECTION_\nNuoruus\n_START_PARAGRAPH_\nPi\xc5\x82sudski syntyi Zu\xc5\x82\xc3\xb3won kyl\xc3\xa4ss\xc3\xa4 Kongressi-Puolassa (nyt Liettuan Zalavas) k\xc3\xb6yhtyneeseen aatelisperheeseen. H\xc3\xa4n k\xc3\xa4vi koulua Vilnassa ja opiskeli l\xc3\xa4\xc3\xa4ketiedett\xc3\xa4 Harkovassa. Vuonna 1886 h\xc3\xa4net pid\xc3\xa4tettiin ep\xc3\xa4iltyn\xc3\xa4 poliittisesta aktiivisuudesta. Maaliskuussa 1887 h\xc3\xa4n pid\xc3\xa4tettiin tekaistujen syytteiden nojalla yrityksest\xc3\xa4 murhata keisari Aleksanteri III ja karkotettiin viideksi vuodeksi Siperiaan. H\xc3\xa4nen vanhempi veljens\xc3\xa4 Bronis\xc5\x82aw Pi\xc5\x82sudski, Leninin veljen Aleksandr Uljanovin yst\xc3\xa4v\xc3\xa4, sai viisitoista vuotta kovaa pakkoty\xc3\xb6t\xc3\xa4 katorgassa._NEWLINE_J\xc3\xb3zef Pi\xc5\x82sudski vapautettiin 1892, ja h\xc3\xa4n liittyi puolalaisten sosialistipuolueeseen, jossa h\xc3\xa4nest\xc3\xa4 tuli johtava agitaattori. H\xc3\xa4n alkoi julkaista maanalaista sosialistilehte\xc3\xa4 Robotnik (ty\xc3\xb6l\xc3\xa4inen). Helmikuussa 1900 h\xc3\xa4net vangittiin Varsovan linnoitukseen. Toukokuussa 1901 h\xc3\xa4n pakeni mielisairaalasta Pietarista n\xc3\xa4ytelty\xc3\xa4\xc3\xa4n mielisairasta._NEWLINE_Ven\xc3\xa4j\xc3\xa4n\xe2\x80\x93Japanin sodan puhjetessa 1904 Pi\xc5\x82sudski matkusti Tokioon, jossa h\xc3\xa4n yritti saada tukea puolalaisten kansannousulle. H\xc3\xa4n tarjosi Japanille tiedustelutietoja ja puolalaisen legioonan perustamista sotavangeista. Ven\xc3\xa4j\xc3\xa4n vuoden 1905 vallankumouksen j\xc3\xa4lkeen h\xc3\xa4n oli puolalaisten sosialistipuolueen militanttisiiven johtaja ja j\xc3\xa4rjesti terrorikampanjan tsaarinvaltaa vastaan._NEWLINE_Pi\xc5\x82sudskin haave oli perustaa uudelleen Puolan valtio, joka oli jaettu Puolan jaoissa Ven\xc3\xa4j\xc3\xa4n, It\xc3\xa4vallan ja Preussin kesken. Vuonna 1908 h\xc3\xa4n perusti salaseuran, jonka h\xc3\xa4n muutti it\xc3\xa4valtalaisten sotilaiden avulla vuonna 1910 \xe2\x80\x9dampumaseuraksi\xe2\x80\x9d, joka koulutti puolalaisia upseereita.\n_START_SECTION_\nPuolan johtajana\n_START_PARAGRAPH_\nPuolan toisen tasavallan (1918\xe2\x80\x931939) maaliskuun 1921 perustuslaki rajoitti huomattavasti presidentin valtaa ja Pi\xc5\x82sudski kielt\xc3\xa4ytyi teht\xc3\xa4v\xc3\xa4st\xc3\xa4. Joulukuussa 1922 h\xc3\xa4n antoi valta-asemansa yst\xc3\xa4v\xc3\xa4lleen, uudelle presidentti Gabriel Narutowiczille. Kaksi p\xc3\xa4iv\xc3\xa4\xc3\xa4 my\xc3\xb6hemmin Narutowiczin ampui oikeistoradikaali antisemiitti taidekriitikko, joka oli aluksi halunnut murhata Pi\xc5\x82sudskin. Kun oikeistolainen hallitus tuli valtaan, Pi\xc5\x82sudski vet\xc3\xa4ytyi toukokuussa 1923 p\xc3\xa4\xc3\xa4esikunnasta el\xc3\xa4kkeelle Varsovan ulkopuolelle._NEWLINE_Kolme vuotta my\xc3\xb6hemmin, toukokuussa 1926, h\xc3\xa4n palasi valtaan sotilasvallankaappauksessa, jossa avustivat rautateiden sosialistity\xc3\xb6l\xc3\xa4iset est\xc3\xa4m\xc3\xa4ll\xc3\xa4 hallituksen joukkojen kuljetukset. Parlamentti hajotettiin ja Pi\xc5\x82sudski nimitti virkoihin omat suojattinsa, kuten J\xc3\xb3zef Beckin._NEWLINE_Laaja Sanacja-hallitus hallitsi 1926\xe2\x80\x931939, tavoitteenaan \xe2\x80\x9dpalauttaa moraali\xe2\x80\x9d, karsia korruptiota ja inflaatiota. Monipuoluej\xc3\xa4rjestelm\xc3\xa4 kuitenkin s\xc3\xa4ilyi ja jonkin verran lehdist\xc3\xb6nvapautta. Pi\xc5\x82sudski ei itse ottanut valtaa, mutta h\xc3\xa4nell\xc3\xa4 oli laaja vaikutusvalta. Hallitukset hyv\xc3\xa4ksytettiin ep\xc3\xa4virallisesti h\xc3\xa4nell\xc3\xa4 ennen presidentin hyv\xc3\xa4ksynt\xc3\xa4\xc3\xa4. Hallitus ei kyennyt uudistamaan Puolan taloutta tai armeijaa. Joidenkin arvioiden mukaan Pi\xc5\x82sudski ja h\xc3\xa4nen seuraajiensa viha Neuvostoliittoa kohtaan sokaisi heid\xc3\xa4t natsi-Saksan kasvavalta vaaralta._NEWLINE_Pi\xc5\x82sudski itse toimi p\xc3\xa4\xc3\xa4ministerin\xc3\xa4 1926\xe2\x80\x931928 ja 1930 ja muutoin p\xc3\xa4\xc3\xa4asiassa puolustusministerin\xc3\xa4 ja armeijan ylitarkastajana. Vuonna 1930 h\xc3\xa4n m\xc3\xa4\xc3\xa4r\xc3\xa4si 80 h\xc3\xa4nt\xc3\xa4 vastustaneen parlamentin j\xc3\xa4senen pid\xc3\xa4tyksen ja kidutuksen. 1930-luvulla hallitus muuttui v\xc3\xa4hitellen juutalaisvastaisemmaksi._NEWLINE_Kun Adolf Hitler tuli valtaan Saksassa tammikuussa 1933, Pi\xc5\x82sudski ehdotti Puolan liittolaiselle Ranskalle mahdollisuutta yhteiseen hy\xc3\xb6kk\xc3\xa4ykseen Versailles\xe2\x80\x99n rauhansopimusta avoimesti rikkonutta Saksaa vastaan. L\xc3\xa4nsivaltojen heikkoudesta vakuuttuneena Pi\xc5\x82sudski solmi Saksan kanssa hy\xc3\xb6kk\xc3\xa4\xc3\xa4m\xc3\xa4tt\xc3\xb6myyssopimuksen tammikuussa 1934. Samanlainen sopimus oli solmittu Neuvostoliiton kanssa 1932. Ulkoministeri Beckin kanssa Puolalle haettiin lis\xc3\xa4ksi tukea liitosta Yhdistyneen kuningaskunnan ja Ranskan kanssa, sek\xc3\xa4 yst\xc3\xa4v\xc3\xa4llismielisten, mutta heikompien naapureiden Romanian ja Unkarin kanssa. Saksan samoin uhkaaman T\xc5\xa1ekkoslovakian kanssa liittoa ei kuitenkaan solmittu Puolan aluevaatimusten vuoksi._NEWLINE_Pi\xc5\x82sudskin tukijat laativat huhtikuussa 1935 h\xc3\xa4nt\xc3\xa4 varten Puolalle uuden perustuslain. Pi\xc5\x82sudski itse ehti kuolla toukokuussa 1935 ennen valintaansa presidentin virkaan. Suurin valta Puolassa siirtyi Pi\xc5\x82sudskin uskolliselle kannattajalle marsalkka Edward Rydz-\xc5\x9amig\xc5\x82ylle, vaikka istuva presidentti Ignacy Mo\xc5\x9bcicki s\xc3\xa4ilytti nimellisesti valtansa.'